Diari Oficial de la Generalitat Valenciana


Sumari del DOGV 5565, del 27-07-2007 (2007/9373)

RESOLUCIÓ de 21 de juny de 2007, de l'Hble. Sr. conseller de Justícia, Interior i Administracions Públiques, per la qual es resol ratificar l'acord d'extinció acordat pel Patronat de la Fundació Ciudad Audiovisual de la Comunidad Valenciana, i els tràmits de liquidació realitzats pel seu òrgan de govern.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5565

Data del DOGV
:   27-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9373


Data del document
:   21-06-2007

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * cessament d'activitat
    * registre de documents
    * fundació

RESOLUCIÓ de 21 de juny de 2007, de l'Hble. Sr. conseller de Justícia, Interior i Administracions Públiques, per la qual es resol ratificar l'acord d'extinció acordat pel Patronat de la Fundació Ciudad Audiovisual de la Comunidad Valenciana, i els tràmits de liquidació realitzats pel seu òrgan de govern. [2007/9373]  
Vist l'expedient d'extinció i liquidació de la Fundació Cidad Audiovisual de la Comunidad Valenciana, d'acord amb els següents:   
FETS  
Primer. La Fundació Ciudad Audiovisual de la Comunidad Valenciana es va classificar mitjançant una Resolució del secretari general de la conselleria de Presidència, de data 21 d'abril de 1999. Els fundadors van ser el Sr. Luis García Berlanga, el Sr. José Antonio Sainz de Vicuña Soriano i la Generalitat Valenciana, representada pel seu president, el Molt honorable Sr. Eduardo Zaplana Hernández-Soro.   
Els fins de la Fundació eren la promoció, impuls i foment de l'economia, investigació i cultura audiovisuals a la Comunitat Valenciana, afavorint totes aquelles iniciatives, projectes i activitats que perseguisquen el seu desenvolupament i consolidació, i contribuint a la formació en les diferents d'especialitats ?arts i oficis- propis de la indústria audiovisual.   
La dotació inicial de la Fundació, segons constava en l'escriptura de constitució, era de 60.101'21 euros, l'aportació de la qual es realitzava de forma successiva. De la qual només van ser aportats 30.050'61 euros per la Generalitat Valenciana, la resta havia de ser aportada pel Sr. Luis García-Berlanga Martí i el Sr. José Antonio Sainz de Vicunya Soriano, a raó de 15.025'30 euros cada un d'ells.   
Segon. En data 1 de juliol de 2002, el Sr. José Emilio Cervera Llavador, llavors secretari de la Fundació Ciudad Audiovisual de la Comunidad Valenciana va presentar escrit davant del Protectorat de Fundacions, en què comunicava a aquest Protectorat l'acord d'extinció i liquidació pres en la reunió del Patronat de 26 de juny de 2002. Pel qual, en data 13 de novembre de 2002, segons registre d'eixida de la conselleria de Justícia i Administracions Públiques, aquest Protectorat va requerir la Fundació perquè, en el termini d'un mes, aportara tota la documentació que calia per a la valoració i ratificació de l'expedient d'extinció i liquidació.  
En data 26 de juliol de 2004, segons registre d'entrada de la conselleria de Justícia i Administracions Públiques, la Fundació va presentar la documentació requerida, i sol·licitava la Ratificació del Protectorat, de l'acord d'extinció i liquidació pres pel Patronat de la Fundació el dia 23 de juliol de 2004, i que, segons el balanç de situació i informe aprovat en l'esmentada reunió, el patrimoni de la Fundació en l'actualitat ascendia a la quantitat de 57.562,73 euros, en què s'incloïa el deute que es corresponia amb les aportacions a la dotació que no havien sigut desembossades pels patrons fundadors: Sr. Luis García-Berlanga Martí i Sr. José Antonio Sainz de Vicuña Soriano, així mateix, el Patronat acordava destinar la quantitat romanent a la fundadora, la Generalitat Valenciana.  
Tercer. En data 22 d'octubre de 2004, es va sol·licitar informe per a la ratificació de l'acord d'extinció i liquidació del Patronat, a la Comissió del Protectorat, que va informar que no resultava possible aprovar el projecte de liquidació i procedir a la ratificació, fins que no es produïsca el desembossament de la dotació inicial, fixada en 60.000 euros.  
En data 11 d'abril de 2005, el Servei d'Entitats Jurídiques va remetre a la Fundació l'informe emés per la Comissió del Protectorat, i per l'Àrea Jurídica de la conselleria de Justícia i Administracions Públiques.  
Quart. En data 1 de juny de 2007, la Fundació presentà escriptura pública, de data 24 de maig de 2007, atorgada davant del notari, el Sr. Carlos Pascual de Miguel, amb número de protocol 2.129, pel secretari de la Fundació, el Sr. José Miguel Ferrandiz Moltó, en què s'inclou tota la documentació exigible per la Llei, així com certificats bancaris que acrediten els desembossaments realitzats pel Sr. Luis García Berlanga Martí i el Sr. José Antonio Sainz de Vicuña Soriano, de 15.025,30 euros per cada un d'ells, per a completar la dotació inicial de la Fundació.  
Cinqué. La causa d'extinció la fonamenta el Patronat per considerar complit el fi fundacional, ja que d'acord amb el seu objecte ha dut a terme activitats i estudis, que han suposat la promoció i impuls de la indústria audiovisual.   
Sisé. El Patronat proposa que el destinatari dels béns i drets resultants de la liquidació siga l'entitat fundadora: la Generalitat Valenciana, de conformitat amb l'article 30 dels Estatuts de la Fundació.  
El romanent del patrimoni de la Fundació, segons balanç a data 26 d'abril de 2007, descomptats totes les despeses originades per l'extinció i el procediment de liquidació de la Fundació, ascendeix a la quantitat de 56.940,59 euros.  
Que el Patronat de la Fundació ha realitzat el procediment de liquidació, de conformitat amb els requisits legals exigits.  
FONAMENTS DE DRET  
Primer. L'article únic del Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, així com l'article 1 del Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la conselleria de Justícia, Interior i Administracions Públiques, determinen que a aquesta conselleria li correspon exercir, entre altres, les competències en matèria de Fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la conselleria competent en matèria de fundacions, corresponent-li al conseller la titularitat del Protectorat, sense perjudici de la possibilitat de la seua delegació o desconcentració.  
Tercer. L'article 31 de la Llei 50/2002, de 26 de desembre, de Fundacions, que és d'aplicació general, en virtut del que disposa la disposició final primera, punt 1, de la mateixa norma, estableix les causes d'extinció de les fundacions, i en concret l'apartat b) assenyala que s'extingiran quan s'haguera realitzat íntegrament el fi fundacional.  
L'article 32.2 de la Llei 50/2002, de 26 de desembre, de Fundacions, que és d'aplicació general, en virtut del que disposa la disposició final primera, punt 2 b), de la mateixa norma, estableix que cal que l'acord del Patronat siga ratificat pel Protectorat  
I en el present procediment d'extinció i liquidació s'ha presentat tota la documentació que s'exigeixen en els articles 39.2 i 40 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana.  
Quart. En l'article 41, punt 2, apartat g), del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, s'estableix que es podrà sol·licitar informe de la Comissió del Protectorat en les autoritzacions d'extinció de les Fundacions.  
La Comissió del Protectorat de Fundacions, en la seua reunió celebrada en data 18 de juny de 2007, va emetre informe favorable a la ratificació de l'acord d'extinció pres pel Patronat.  
Cinqué. I en l'article 47, apartat m), del Decret 139/2001, de 5 de setembre, pel que s'aprova el Reglament de Fundacions de la Comunitat Valenciana, de l'esmentat text legal, i els articles 25.2 i 26.1 de la Llei 8/98, de 9 de desembre, de Fundacions de la Comunitat Valenciana, estableixen l'obligació de la inscripció en el Registre de Fundacions de la Comunitat Valenciana de l'acord d'extinció, liquidació i destinació donada als béns fundacionals.  
Vistos els preceptes legals esmentats i la resta de generals de pertinent aplicació, resolc:  
Primer  
Ratificar l'acord d'extinció acordat pel Patronat, sobre la Fundación Ciudad Audiovisual de la Comunidad Valenciana, i els tràmits de liquidació, realitzats pel seu òrgan de govern.  
Segon  
Inscriure en el Registre de Fundacions de la Comunitat Valenciana l'extinció i liquidació de la Fundación Ciudad Audiovisual de la Comunidad Valenciana.  
Tercer  
El Patronat haurà d'acreditar, en el termini d'un mes, des que es notifique la present resolució, davant d'aquest Protectorat de Fundacions de la Comunitat Valenciana, que la Fundació ha lliurat el romanent a la Generalitat Valenciana, i sol·licitar la baixa registral de la Fundació en el Registre de Fundacions de la Comunitat Valenciana.  
Notifiqueu la present Resolució, que és definitiva en via administrativa. Contra ella podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/98, de 13 de juliol, reguladora de la Jurisdicció Contenciosa Administrativa. Sense perjudici de poder interposar, si fa al cas, recurs de reposició potestatiu, en el termini d'un mes, davant del conseller de Justícia, Interior i Administracions Públiques, o qualsevol altre recurs que s'estime procedent.  
València 21 de juny de 2007.- El conseller de Justícia, Interior i Administracions Públiques: Miguel Ignacio Peralta Viñes.